סטפני ואקר

**אנה סטפני ואקר גונזלס** (בספרדית: **Ana Stephanie Vaquer González**; נולדה ב-29 במרץ 1993) הידועה יותר בשם הבמה שלה, **סטפני ואקר** היא מתאבקת צ'יליאנית, המופיעה בארגון ההיאבקות WWE, בתוכנית הדגל Raw, שבה היא מכהנת כאלופת הנשים העולמית הנוכחית. ואקר היא פעם אחת אלופת הנשים של NXT ופעם אחת אלופת צפון אמריקה לנשים של NXT, בנוסף להיותה המתאבקת הראשונה והיחידה אשר החזיקה בחגורות אליפות אלה בו זמנית והצליחה להגן על שתיהן באותו הערב.

ואקר התפרסמה בעיקר בזכות תקופתה בארגון ההיאבקות המקסיקני Consejo Mundial de Lucha Libre (CMLL), שבו היא הייתה אלופת הנשים העולמית של CMLL ואלופת זוגות הנשים העולמית של CMLL יחד עם זאוקסיס. היא הייתה מתאבקת הלוצ'דורה הראשונה בתולדות ארגון זה אשר החזיקה בשתי חגורות אליפות אלה בו זמנית, עד לעזיבתה ביולי 2024. בנוסף, היא הופיעה לזמן קצר בארגון ההיאבקות All Elite Wrestling (AEW) ובארגון ההיאבקות הבריטי Revolution Pro Wrestling (RPW), בזכות שיתופי פעולה עם CMLL. ואקר ידועה גם בזכות הופעותיה בארגוני ההיאבקות הגדולים ביפן, ביניהם World Wonder Ring Stardom, Ice Ribbon, Tokyo Joshi Pro-Wrestling ו-New Japan Pro-Wrestling (NJPW), שבו הייתה אלופת הנשים של Strong.

ואקר היא האישה הצ'יליאנית והדרום אמריקאית הראשונה שהתחרתה וזכתה בתארים ב-CMLL, NJPW ו-WWE, והשלישית מצ'ילה שמופיעה ב-WWE אחרי אלחנדרו סאאס ולה קטלינה.

## ראשית חייה

סטפני ואקר נולדה בסן פרננדו, צ'ילה ב-29 במרץ 1993, והיא בתם של גלאדיס גונזלס סוטו והקטור ואקר אלברה. היא למדה בבית הספר וילה סנטינלה עד כיתה ד' בשנת 2004 ואז עברה עם הוריה לסן אנטוניו. בשנת 2006, היא השלימה את לימודיה היסודיים בבית הספר מוביליזאדורס פורטואריוס ובשנת 2010 סיימה את לימודיה התיכוניים במכון המסחרי הימי פסיפיקו סור.

## קריירת היאבקות מקצועית
### תחילת הקריירה (2009–2018)

ואקר התאמנה בצ'ילה על מנת להפוך למתאבקת מקצועית, כשעשתה זאת תחת הדרכתו של פול סלנדרינג וערכה את הופעת הבכורה שלה בזירה בפברואר 2009 בגיל 16. בתחילת הקריירה היא החלה להופיע בקרבות תחת שם הבמה דארק אנג'ל (שפירושו: "המלאך האפל"). כשהייתה בת 19, ואקר עברה להתגורר בוראקרוס, מקסיקו ורכשה ניסיון נוסף, כשהתאמנה תחת ריקי מרווין, אולטימו גררו, גראן אפאצ'י ווילאנו IV. במהלך סיבוב הופעות במרידה, ואקר סבלה משבר משולש באפה, פציעה שאילצה אותה להפסיק להתאבק במשך שנתיים, שבמהלכן עבדה כמלצרית במסעדה.

בשנת 2018, ערכה ואקר את הופעת הבכורה שלה ביפן, שם השתתפה בחמישה קרבות עבור ארגון היאבקות הנשים "World Wonder Ring Stardom" בין חודשי יולי ואוגוסט. מאוחר יותר באותה השנה, ואקר השתתפה במבחן קבלה של ארגון ההיאבקות האמריקאי, ה-WWE, אשר התקיים במדינת הולדתה, צ'ילה.

### Consejo Mundial de Lucha Libre (2019–2024)

ואקר החלה להתאבק בארגון ההיאבקות המקסיקני Consejo Mundial de Lucha Libre (CMLL) ב-9 באוגוסט 2019 והפכה למתאבקת הדרום אמריקאית הראשונה בתולדות הארגון. בתחילה, היא שימשה כמתאבקת אורחת תוך כדי שהיא שילבה את הפעילות שלה במקסיקו ביחד עם קרבות בצ'ילה וביפן, עד שהצטרפה לארגון זה במשרה מלאה.

בפברואר 2023, ואקר חברה לשורות המתאבקת זאוקסיס. ב-21 במרץ, השתיים ניצחו את Las Chicas Indomables (לה חרוצ'יטה ולוביה) וכתוצאה מכך זכו באליפות זוגות הנשים העולמית לנשים של מחוז אוקסידנטה. ב-16 בספטמבר, במסגרת אירוע לציון 90 שנה ל-CMLL, ואקר וזאוקסיס ניצחו שוב את Las Chicas Indomables, כשהפעם הן הפכו לאלופות זוגות הנשים העולמיות הראשונות בתולדות CMLL. ב-29 בספטמבר, באירוע "Noche de Campeones", ואקר ניצחה את לה קטלינה ובעקבות זאת זכתה באליפות הנשים העולמית של CMLL, שהייתה פנויה באותה התקופה. ב-14 בנובמבר, ואקר הגנה בהצלחה על תואר האליפות מול לוביה. ב-10 ביולי 2024, נחשף שוואקר עוזבת את CMLL מסיבות אישיות, ובשל כך אליפות הנשים העולמית ואליפות זוגות הנשים של CMLL הפכו לבלתי מאוישות.

### New Japan Pro-Wrestling / World Wonder Ring Stardom (2023–2024)

ב-27 באפריל 2023, ארגון ההיאבקות היפני New Japan Pro-Wrestling (NJPW) הודיע שוואקר תייצג את CMLL בטורניר הדחה בן ארבע משתתפות שייערך ב-21 במאי באירוע Resurgence, שמטרתו הייתה להכתיר את אלופת הנשים הראשונה של NJPW Strong. במהלך אירוע זה, ואקר הפסידה למרסדס מונה בשלב חצי הגמר. באירוע Lonestar Shootout, שנערך ב-10 בנובמבר, ואקר איתגרה את מאיו איוואטאני לקרב על אליפות הנשים של IWGP, לעומת זאת, היא לא הצליחה בניסיון זה.

ב-10 במרץ 2024, במסגרת הלילה השני של טורניר הסינדרלה לשנת 2024 של ארגון האחות של NJPW, הלא הוא Stardom, ואקר ניצחה את ג'וליה וזכתה באליפות הנשים של NJPW Strong ובכך הפכה לאלופה משולשת בין CMLL ו-NJPW. לאחר שהגנה בהצלחה על תואר זה מול AZM ב-12 באפריל במסגרת האירוע Windy City Riot, ומול אלכס וינדזור ב-11 במאי באירוע Resurgence, ואקר הפסידה את האליפות למרסדס מונה ב-30 ביוני באירוע Forbidden Door, ובכך תקופת כהונה של 112 ימים הגיעה לקיצה.

### Revolution Pro Wrestling (2024)

ב-19 במאי 2024, ערכה ואקר את הופעת הבכורה שלה בארגון ההיאבקות הבריטי Revolution Pro Wrestling (RevPro) במהלך מופע מספר 1 של האירוע Fantastica Mania: UK, כאשר ניצחה את קאנג'י. במופע השני של אירוע זה, ואקר הגנה בהצלחה על אליפות הנשים של NJPW Strong נגד ריו. ואקר הייתה אמורה להתמודד מול דני לונה על אליפות הנשים הבריטית הבלתי מעורערת באירוע של RevPro בחודש אוגוסט, אך קרב זה בוטל לאחר שוואקר חתמה על חוזה ב-WWE.

### All Elite Wrestling (2024–היום)

ב-29 במאי 2024 בפרק של התוכנית *Dynamite*, ואקר ערכה את הופעת הבכורה שלה בארגון ההיאבקות All Elite Wrestling (AEW), כשהתעמתה עם אלופת TBS של AEW, מרסדס מונה. קרב הבכורה שלה התקיים ב-29 ביוני בפרק של התוכנית *Collision*, כשרשמה ניצחון על ליידי פרוסט. באירוע Forbidden Door, שנערך ב-30 ביוני, ואקר כשלה בניסיונה לזכות באליפות TBS בקרב "המנצחת זוכה בהכל", כשהיא בנוסף הפסידה את אליפות הנשים של NJPW Strong.

#### NXT (2024–2025)

ב-10 ביולי 2024, סגן הנשיא הבכיר לפיתוח כישרונות ב-WWE, שון מייקלס, הודיע כי ואקר חתמה באופן רשמי על חוזה עם החברה, כשהוקצתה למותג NXT ובכך הפכה לאישה הצ'יליאנית השנייה ולצ'יליאנית השלישית בסך הכול שחתמה ב-WWE. ואקר ערכה את הופעת הבכורה שלה בזירת הארגון באירוע חי במקסיקו סיטי ב-13 ביולי, שבו ניצחה את איילה דאון. הופעת הבכורה הטלוויזיונית שלה התקיימה ב-24 בספטמבר, כאשר היא הופיעה בפרק של התוכנית *NXT* במהלך מסיבת עיתונאים בין אלופת הנשים של NXT, רוקסן פרז לג'וליה. את קרב הבכורה הטלוויזיוני שלה ואקר ערכה ב-15 באוקטובר בפרק של התוכנית *NXT*, שבו היא גברה על רן סינקלייר. לאחר הקרב, היא הותקפה על ידי פרז וקורה ג'ייד, עד שג'וליה נחלצה לעזרתה, דבר שהוביל לקרב זוגות ב-27 באוקטובר במסגרת האירוע NXT Halloween Havoc. בקרב בין הצמדים, ואקר וג'וליה ניצחו, כשוואקר היא זו שהצמידה לניצחון את פרז. באירוע NXT Deadline, שנערך ב-7 בדצמבר, ואקר השתתפה בקרב אתגר איירון סורבייבר לנשים, קרב שבסופו ניצחה ג'וליה.

[שמאל|250px|ממוזער|ואקר עורכת את הופעת הבכורה שלה בקרב ה[רויאל ראמבל (2025)|רויאל ראמבל), פברואר 2025]]

בפרק הספיישל NXT: New Year's Evil, שנערך ב-7 בינואר 2025, ואקר ניצחה בקרב הדחות מרובע ובכך הפכה לטוענת מספר אחת לאליפות הנשים הצפון אמריקאית של NXT. ב-1 בפברואר 2025 באירוע הרויאל ראמבל, ואקר השתתפה בקרב הרויאל ראמבל המסורתי של הנשים, כשנכנסה לקרב כמספר ה-24, אך הודחה על ידי ניה ג'קס. ב-15 בפברואר, במסגרת האירוע NXT Vengeance Day, ואקר ניצחה את פאלון הנלי וזכתה באליפות צפון אמריקה לנשים של NXT; זכייה זו הפכה אותה לאישה הצ'יליאנית והדרום אמריקאית הראשונה שזוכה באליפות כלשהי ב-WWE. ב-25 בפברואר בפרק של התוכנית *NXT*, היא הגנה בהצלחה על התואר מול כרמן פטרוביץ'. לאחר הקרב, היא התעמתה עם אלופת הנשים של NXT, ג'וליה, שטענה כי היא האלופה הגדולה ביותר ב-NXT. ואקר לא הסכימה עם טענתה של ג'וליה והשיבה שעליהן להכריע את סוגיה זו בקיום קרב "המנצחת זוכה בהכל", קרב שהפך לרשמי עבור פרק הספיישל NXT: Roadblock.

באירוע זה, שנערך ב-11 במרץ, ואקר ניצחה את ג'וליה וזכתה באליפות הנשים של NXT, ובכך הפכה למתאבקת הראשונה בהיסטוריה של NXT שמחזיקה בו-זמנית בשני חגורות אליפות שונות – אליפות הנשים של NXT ואליפות צפון אמריקה לנשים של NXT. ב-25 במרץ בפרק של התוכנית *NXT*, ואקר הגנה בהצלחה על אליפות הנשים מול ג'יידה פארקר, ובהמשך הערב הוסיפה וניצחה את פאלון הנלי בקרב חוזר על אליפות צפון אמריקה לנשים ובכך הפכה לאלופה הכפולה הראשונה בתולדות ה-WWE שהצליחה להגן בהצלחה על שתי חגורות אליפות באותו ערב. ב-1 באפריל בפרק של התוכנית *NXT*, ואקר בחרה לוותר על אליפות צפון אמריקה לנשים, צעד שעצר את תקופת כהונתה לאחר 45 ימים. באירוע Stand and Deliver, שנערך ב-19 באפריל, ואקר שמרה על אליפות הנשים של NXT במסגרת קרב מרובע מול ג'וליה, ג'יידה פארקר וג'ורדיין גרייס. ב-22 באפריל בפרק של התוכנית *NXT*, היא רשמה הגנה מוצלחת נוספת על התואר, הפעם מול רוקסן פרז. באירוע Battleground, שנערך ב-25 במאי, היא ניצחה את ג'ורדיין גרייס ובכך שמרה על התואר. יומיים לאחר מכן בפרק של התוכנית *NXT*, היא הפסידה את התואר לג'ייסי ג'יין לאחר התערבות של חברותיה לקבוצת Fatal Influence, פאלון הנלי וג'זמין ניקס; הפסד זה קטע את כהונתה כאלופה לאחר 77 ימים, כשזה למעשה היה הקרב האחרון של ואקר במותג NXT.

#### Raw (2025–היום)

ואקר ערכה את הופעת הבכורה שלה ברוסטר הראשי בפרק הראשון של התוכנית *[[WWE Raw|Raw]]* לאחר רסלמניה 41, שבו התמודדה מול אלופת הנשים העולמית, איאו סקיי בקרב שהסתיים ללא הכרעה בשל התערבות של ג'וליה ורוקסן פרז. ב-30 במאי 2025, הג'נרל מנג'ר של Raw, אדם פירס הודיע שואקר הצטרפה למותג. ב-2 ביוני בפרק של התוכנית *Raw*, ואקר גברה על אייבי נייל וליב מורגן בקרב משולש וכתוצאה מכך העפילה לקרב סולם כסף בבנק של הנשים. ב-7 ביוני במסגרת האירוע Worlds Collide, ואקר חברה לשורותיה של לולה וייס וביחד הן ניצחו את צ'יק טורמנטה ודאליס, עימן ואקר פתחה בפיוד קצר עוד ב-NXT. שעות בודדות בלבד לאחר מכן, באירוע כסף בבנק, היא השתתפה בקרב הכסף בבנק המסורתי הראשון שלה בקריירה, אך לא הצליחה לנצח בו.

## חיים אישיים

ואקר מחזיקה באזרחות כפולה, צ'יליאנית ומקסיקנית.

ב-4 במרץ 2023, ואקר הגישה תלונה פלילית נגד המתאבק רוחליו רייס, איתו ניהלה מערכת יחסים כאשר שניהם עבדו בארגון ההיאבקות המקסיקני CMLL. על פי התלונה, רייס חנק אותה וזרק אותה על הקיר. ב-9 במרץ, ארגון CMLL פרסם הודעה, שבה נכתב כי הם "מגנים בחריפות כל צורה של אלימות נגד נשים". יום לאחר מכן, לאחר קיום מופע של ארגון ההיאבקות Lucha Libre AAA Worldwide (AAA) בעיר אגואסקליינטס, רייס נעצר על פי צו מעצר בעיר מקסיקו סיטי והואשם בניסיון רצח ואלימות במשפחה.

## אליפויות והישגים
שמאל|250px|ממוזער|ואקר אוחזת בשלוש אליפויות ארגון ההיאבקות המקסיקני CMLL

* **הישגים בארגון ההיאבקות Arena Azteca Budokan**
** אליפות הנשים הבין-לאומית של Arena Azteca Budokan (פעם אחת)

* **הישגים בארגון ההיאבקות Arena Cuautitlán Izcalli**
** אליפות הזוגות המעורבים של Arena Cuautitlán Izcalli (פעם אחת)  - עם ריקי מרווין

* **הישגים בארגון ההיאבקות Alianza Universal de Lucha Libre – AULL**
** אליפות הנשים של AULL (פעם אחת)

* **הישגים בארגון ההיאבקות Consejo Mundial de Lucha Libre – CMLL**
** אליפות הנשים העולמית של CMLL (פעם אחת)
** אליפות זוגות הנשים העולמית של CMLL (פעם אחת, ראשונה)  - עם זאוקסיס
** אליפות זוגות הנשים העולמית של אוקסידנטה (פעם אחת, ראשונה)  - עם זאוקסיס
** טורניר אליפות זוגות הנשים העולמית של אוקסידנטה (2023)  - עם זאוקסיס
** גרנד פרי אמזונאס (2023)

* **הישגים בארגון ההיאבקות Guerreros de la Lucha Libre – GDLL**
** אליפות הנשים של GDLL (פעם אחת)

* **הישגים בארגון ההיאבקות IWC Legacy**
** אליפות הנשים של IWC (פעם אחת)

* **הישגים בארגון ההיאבקות New Japan Pro-Wrestling – NJPW**
** אליפות הנשים של Strong (פעם אחת)

* **הישגים במגזין ההיאבקות Pro Wrestling Illustrated – PWI**
** PWI דירג אותה במקום ה-5 מתוך 250 המתאבקות הטובות ביותר לשנת 2024

* **הישגים בארגון ההיאבקות World Wrestling Entertainment – WWE**
** אליפות הנשים של NXT (פעם אחת)
** אליפות הנשים העולמית של WWE (פעם אחת, **נוכחית**)
** אליפות הנשים הצפון אמריקאית של NXT (פעם אחת)
** פרסי הסלאמי (פעם אחת)
*** פריצת השנה (2025)

## קישורים חיצוניים

## הערות שוליים

קטגוריה:מתאבקות מקצועניות
קטגוריה:ספורטאיות צ'יליאניות
קטגוריה:מתאבקות ה-WWE
קטגוריה:מתאבקות ה-NXT
קטגוריה:ילידות 1993